CELEX: 62018TN0530
Language: hr
Date: 2018-09-07 00:00:00
Title: Predmet T-530/18: Tužba podnesena 7. rujna 2018. – Rumunjska protiv Komisije

12.11.2018   
            
            
               HR
            
            
               Službeni list Europske unije
            
            
               C 408/56
            
         
      Tužba podnesena 7. rujna 2018. – Rumunjska protiv Komisije
      (Predmet T-530/18)
      (2018/C 408/73)
      Jezik postupka: rumunjski
      
         Stranke
      
      
         Tužitelj: Rumunjska (zastupnici: C. Canţăr, E. Gane, C. Florescu, O. Ichim, agenti)
      
         Tuženik: Europska komisija
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  djelomično poništi Provedbenu odluku Komisije (EU) 2018/873 od 13. lipnja 2018. o isključenju iz financiranja Europske unije određenih izdataka nastalih za države članice u okviru Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR): (a) potpuno u pogledu podmjere 1a (iznos od 13 184 846,61 eura za godine 2015. i 2016.); (b) potpuno u pogledu podmjera 3a, 5a, 3b, 4b (iznos od 45 532 000,96 eura za godine 2014., 2015. i 2016.) i, podredno, djelomično za razdoblje prije 19. rujna 2015. (iznos od 21 315 857,50 eura);
               
            
                  —
               
               
                  Europskoj komisiji naloži snošenje troškova.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe dva tužbena razloga.
      
                  1.
               
               
                  Prvi tužbeni razlog: neodgovarajuće izvršavanje ovlasti Europske komisije da isključi određene iznose iz financiranja od strane Europske unije
                  
                              —
                           
                           
                              Primjenom ispravaka utvrđenih Odlukom 2018/873, Komisija je na neodgovarajući način izvršavala svoju ovlast kršeći odredbe članka 52. Uredbe br. 1306/2013 i protivno načelima zaštite legitimnih očekivanja i pravne sigurnosti.
                           
                        
                              —
                           
                           
                              Pobijanom odlukom prekršen je članak 52. Uredbe br. 1306/2013 jer je nakon provedenih razgovora s rumunjskim tijelima ta institucija Unije odlukom odobrila reviziju Nacionalnog programa ruralnog razvoja 2007.-2013. (PNSR), izražavajući svoj pristanak glede mjera sadržanih u PNSR-u, također i u pogledu metoda plaćanja u vezi s podmjerama 1a, 3a, 5a, 3b i 4b u sklopu mjere 215 – Plaćanja za dobrobit životinja. Odluka o odobravanju revizije PNSR-a pravna je obveza i dovodi do izvršenja plaćanja s naslova proračuna Unije.
                           
                        
                              —
                           
                           
                              Rumunjska tijela izvršila su plaćanja u skladu s odobrenjem Komisije. U tom kontekstu, odluka o primjeni ispravaka je nezakonita.
                           
                        
                              —
                           
                           
                              Rumunjska smatra da je pobijanom odlukom prekršeno načelo zaštite legitimnih očekivanja u kontekstu u kojem je odluka Komisije da odobri reviziju PNSR-a stvorila legitimna očekivanja kod rumunjskih tijela i korisnika u pogledu regularnosti metoda izračuna odobrenih od strane Komisije. To načelo Komisiju obvezuje da i za podmjere 3a, 5a, 3b e 4b primjeni ispravke počevši od 19. rujna 2015., kako je ta institucija Unije učinila i u pogledu ispravaka vezanih uz podmjeru 1a.
                           
                        
                              —
                           
                           
                              Isto tako, Rumunjska smatra da je ta institucija Unije to načelo morala poštovati također i u pogledu plaćanja izvršenih nakon 19. rujna 2015., s obzirom na to da u tom trenutku više nije moglo doći do nove revizije PNSR-a.
                           
                        
                              —
                           
                           
                              Rumunjska smatra da se pobijanom odlukom krši načelo pravne sigurnosti s obzirom na to da Komisija ima različit stav u pogledu regularnosti metoda izračuna. Naime, u pobijanoj odluci Komisija je utvrdila nepravilnosti kod plaćanja izvršenih na temelju metoda izračuna koje je ona prethodno odobrila. Nadalje, unatoč činjenici da su rumunjska tijela od te institucije Unije tražila pojašnjenja o mogućnosti ispravljanja pogrešaka kompenzacijskih plaćanja s obzirom na to da nakon 19. rujna 2015. izmjena PNSR-a više ne bi mogla biti izvršena, Komisija nije izrazila svoj stav o tom aspektu.
                           
                        
            
                  2.
               
               
                  Drugi tužbeni razlog: povreda obveze obrazlaganja predviđene člankom 296. stavkom 2. Ugovora o funkcioniranju Europske unije
                  
                              —
                           
                           
                              Rumunjska smatra da je ta institucija Unije povrijedila svoju obvezu obrazlaganja iz članka 296. stavka 2. Ugovora o funkcioniranju Europske unije jer u slučaju podmjere 1a nije dovoljno i na odgovarajući način argumentirala: svoj kolebljiv stav u pogledu utvrđenih nepravilnosti i vrste primijenjenog ispravka; odbijanje argumenata i pojašnjenja koja su u pogledu navodne prevelike kompenzacije dala rumunjska tijela; razlog zbog kojeg je za utvrđene nepravilnosti odlučila primijeniti paušalnu, a ne obračunatu stopu.